Ego Sibila uxor domini Anserici de Monte Regali ad communem omnium noticiam presenti scripto transmitto quod idem dominus meus sicut scriptum eius testatur recognovit in capitulo Cistercii coram conventu quod domui Cisterciensis dimiserat libere et sine omni retentione clausum de Murisaut perpetuo possidendum sed et dimidium vinum clausi illius quod accipiebat prememoratus dominus meus dimisit et guerpivit ex toto domui memorate. Insuper dedit eidem domui in perpetuam elemosinam ad usum domus sue de Murisaut tres quadrigatas ligni salvo quercu in nemore quod vocatur Silvata singulis septimanis in perpetuum accipiendas. Hoc totum sicut dominus meus fecit scripsit et sigillavit laudo ego et concedo bona fide et presentem cartam sigillo meo muniri feci. Testes : Pontius cellerarius Cistercii, Zacharius monachus, Garnerius conversus, Durannus presbiter Domus Dei, Hugo de Chasuel et Petrus Regina. Actum anno Incarnationis Dominice Mo Co octogesimo nono. Nos vero Stephanus Ploton archipresbiter Belnensis notum facimus universis presens transcriptum inspecturis quod nos huius transcripti autenticum vidimus legimus et de verbo ad verbum inspeximus diligenter et sicut in presenti transcripto habetur ita in autentico plenarie continetur. In cuius rei testimonium presenti pagine sigillum nostrum duximus apponendum.